**Въпроси и отговори**

касаещи изборите на студентски представители

за състава на Студентски съвет на Нов български университет

# **Уважаеми колеги,**

В рамките на следващите няколко страници ще намерите информация касаеща избора на студентски представители за Студентски съвет НБУ. За да скриете или видите отговорите на въпросите, отидете с курсора на мишката върху избрания от вас въпрос и кликнете върху появилата се стрелка отпред. Така ще можете да отворите или затворите информацията за всеки един отговор на въпрос, който ви вълнува. В случай че нещо липсва, считате за невярно или неточно, или просто не намирате това, което ви трябва и искате да попитате друго, то не се колебайте да се свържете с нас. Нашите контакти ще намерите най-отдолу. В случай че нещо липсва, считате за невярно или неточно, или просто не намирате това, което ви трябва и искате да попитате друго, то не се колебайте да се свържете с нас. Нашите контакти ще намерите най-отдолу. Това е вторият документ от серията „Въпроси и отговори“. Първият е посветен на Студентски съвет и на това какво е той, какво прави той и какъв е смисълът от него. Серията ще продължи и с други подобни документи. Очаквай ги!

# **Какво са изборите за студентски представители?**

Изборите са начинът за набиране и осигуряване на студентски представители за Студентски съвет. Чрез тях се подбират студентите на Нов български университет, които желаят да се включат доброволно в дейността на организацията. На изборите гледай като на интервю за нова работа и на тях покажи, че действително желаеш да си част от общността на студентските представители. Пребори се за твоето място в структурата.

Изборите биват два вида - редовни (пълни) и частични. Редовните избори се случват в края на даден мандат и определят състава на Студентски съвет за предстоящия нов мандат. Частичните допълват с необходимото бройката на студентските представители, но не сменят цялото ръководство.

# **Какво представляват частичните избори?**

Частичните избори допълват наличния състав на Студентски съвет с необходимата му и допустима по правилник бройка студентски представители. За разлика от редовните, които се случват в последния месец от даден мандат, частичните избори могат да се проведат по всяко едно време и нямат твърдо зададена бройка студентски представители, която трябва да осигурят. В различните ситуации е различно.

# **Защо са толкова важни изборите за студентски представители?**

Изборите са изключително важни, защото отсяват студентите с наличен интерес и сериозно отношение към нуждите и проблемите на нашата академична общност, както и към всички други общественополезните каузи, които отстоява Студентски съвет. Изборите са средството за подбиране на студенти с повече хъс, воля и мотивация за участие в такава важна структура като Студентски съвет. От качеството на проведените избори и зависи бъдещия капацитет и потенциал на екипа студентски представители, които ще допълнят или оформят новия облик на организацията.

# **Защо да се кандидатирам?**

Кандидатирай се за да докажеш на себе си, че можеш да се справиш с подобно предизвикателство. Докажи на себе си, че можеш и да се пребориш да си част от ръководния студентски апарат на една от най-големите студентски и младежки общности в България, в лицето на Нов български университет и на неговите близо 10 000 студенти.

# **Кои са датите на частичните избори?**

Частичните избори ще се проведат в края на месец май 2018-та година. Датите са: 28, 29 и 30 май. Един единствен тур, три дни подред.

# **По кое време ще се проведат частичните избори?**

Работното време на Комисия „Избори“ ще бъде между 10:00 и 18:00 часа всеки от споменатите три дни. По това време ще се проведат изборите и тогава ще са отворени урните. В този часови диапазон ще се събират бюлетините. Само тези, които са изрядни!

# **Къде ще се проведат частичните избори?**

Изборите ще се проведат в първи корпус на Нов български университет в посоченото в горния отговор време. Мястото ще бъде фоайето на първи корпус (пред отдел „Студенти“) и ще има отличителни значи, по които ще можеш да се ориентираш. В случай че не намираш Комисия „Избори“, урната, информацията за изборите или каквото и да било друго важно за теб, то свържи се с Комисия „Избори“ (nbuizbori2018@gmail.com) или с представител на администрацията на отдел „Студенти“ и попитай каквито въпроси имаш.

# **Кой може и не може да се кандидатира?**

Може да се кандидатира всеки един студент и докторант на Нов български университет имащ редовни студентски или докторантски права към момента на подаване на кандидатурата. Лицата нямащи или с изтекли студентски права, нямат право да се кандидатират. Студентите, които вече са били част от два различни мандата, нямат право да се кандидатират повторно.

# **Има ли някакви ограничения в броя кандидати за студентски представители?**

Не, няма никакви ограничения в броя кандидати за студентски представители към Студентски съвет. Колкото повече кандидати, толкова по-оспорвани и по-качествени изборни битки.

# **Какъв е максималният възможен прием на студентски представители?**

Съгласно споменатият вече не веднъж устав на Студентски съвет („Правилник за организацията и дейността на Студентски съвет на Нов български университет“ (ПОДСС), който можете да намерите в секцията на структурата в сайта на НБУ (<https://nbu.bg/bg/students/studentski-syvet>)), максималният възможен брой студентски представители е 50. Ако изборите са редовни (пълни), то тогава се търсят 50 студенти, които да попълнят състава на Студентски съвет. Ако изборите са частични, то отворената квота за нови студентски представители е различна и варира в различните случаи на частични избори. Текущата численост на студентските представители е 11, което означава, че Студентски съвет търси и очаква след тези избори своите нови 39 съмишленици и колеги!

# **Има ли ограничение в приема на студентски представители от един департамент?**

Да, има ограничение в броя студентски представители от един департамент в рамките на Студентски съвет. Съгласно устава на Студентски съвет, всеки един департамент има запазена квота от седем студентски представители, получили най-голям брой гласове на изборите. В случаите на частични избори като този, трябва да вземеш предвид заетите към момента на провеждане на изборите квоти от текущи студентски представители. В краен случай е възможно студентските представители от даден департамент да са заели всичките седем квоти и така да не се приемат повече студентски представители от дадения департамент. В случаите на повече кандидати отколкото са свободните места, то студентските представители се избират на мажоритарен принцип.

# **Кой може да гласува за мен?**

Всеки един студент и докторант на Нов български университет с редовни студентски или докторантски права. Знай, че всеки един студент или докторант може да гласува само веднъж и неговият глас ще бъде зачетен, само и единствено ако е с редовни права към датата на подаване на бюлетина.

# **Има ли някакви правила, с които трябва да се съобразя?**

Всеки един кандидат за студентски представител следва да прочете правилата на Студентски съвет. Линкът към тях можеш да намериш в горния въпрос. Ако има нещо, което не разбираш или не ти е ясно, то свържи се със Студентски съвет и да помоли за помощ и разяснения. Неспазването на правилата поради тяхното непознаване, не знаене или не намиране, няма да се счита за основателно извинение. Освен писаните правила, приканваме към спазване на неписаните, етични и морални правила и кодекси. Злоупотреби, некоректно поведение и всякакви други нарушения на реда и правилата, ще биват санкционирани. Комисия „Избори“ ще се грижи за реда и дисциплината, като ще бъде подпомагана от избрано от администрацията лице.

# **Какви документи трябва да подготвя за да се кандидатирам за студентски представител?**

Трябва да попълниш прикачените в секцията на Студентски съвет в сайта на НБУ формуляр (за кандидатстване) и декларация. Формулярът е реално кандидатурата ти за студентски представител, която съдържа твоята мотивация, умения, лични данни и специалност в университета. Декларацията трябва да съдържа твоите три имена, подпис и дата на деня, в когото я предаваш. Чрез нея ти потвърждаваш, че си запознат с условията и начина на провеждане на изборите, правилата и реда, която следва да спазваш.

# **На кого да предам документите?**

Важно е да имаш предвид, че декларацията не трябва да подписваш преди да отидеш до офиса на директора на отдел „Студенти“ г-жа Елеонора Александрова в първи корпус на НБУ. Там на място, с лична карта в ръка, ще подпишеш принтираната от теб декларация и ще ѝ я оставиш на нея. Ако случайно я няма в този момент в офиса ѝ, попитай някой друг от служителите на отдела и или я почакай да се върне, или ела в друг удобен за теб момент. Важно е обаче да имаш предвид, че при г-жа Александрова може да отидеш всеки работен ден между 8:30 и 17:30 часа, тъй като това е работното време на целия отдел „Студенти“, в това число и на нея. Формулярът изпрати онлайн на имейла на Комисия „Избори“ (nbuizbori2018@gmail.com). Крайният срок за подаване на документите е 10:00 часа на 21-ви май. От тогава нататък няма да се приемат кандидатури - нито в отдел „Студенти“, нито онлайн. Постарай се във формуляра да нямаш грешки или места, които не си попълнил, защото така ще рискуваш да бъдеш дисквалифициран. Още нещо важно, което трябва да имаш предвид, че трябва да побереш всичкото, което си написал в рамките на една страница.

# **Кой отговаря за провеждането на частичните избори?**

За коректното, открито и почтено провеждане на частичните избори отговаря Комисия „Избори“. Тя състои от петима отговорни и сериозни студенти на университета. Те ще жертват свое време, нерви и усилия да организират, проведат и контролират изборните процеси в рамките на трите изборни дни. На изборния щанд ще има винаги поне трима.

Освен Комисия „Избори“, Студентски съвет също ще помогне с необходимото за успешното провеждане на изборите. За благополучното и честно провеждане на изборите ще отговаря и администрацията на Нов български университет и в частност едно нейно представително лице, което ще подпомага дейността на Комисия „Избори“.

В случай че ти или твой колега, приятел, забележите някаква нередност, то веднага сигнализирайте на директорът на отдел „Студенти“ г-жа Елеонора Александрова или представителното лице на администрацията, или най-добре на член на Комисия „Избори“.

# **Какво трябва да направя за да бъда избран за кандидат за студентски представител?**

Това, което трябва да направиш, е да подадеш твоите изрядни документи и да спазиш необходимите изисквания в тази връзка. След като подадеш документите най-късно до 10:00 часа на 21-ви май, следва да изчакаш няколко часа и да разбереш дали всичко е наред с твоята кандидатура. Ако е наред, то значи вече официално си кандидат за студентски представител.

# **Кой може да ме подкрепи и да гласува за мен?**

След като си получил одобрение на оставения от теб имейл в кандидатуреата ти, можеш да преминеш към следващия етап, който е агитационен период. Той е дълъг една седмица и приключва в 10:00 часа на 28-ми май - моментът, в който започват официално частичните избори.

По време на агитационния период имаш право да убеждаваш твоите колегите и състуденти от университета да гласуват за теб, да публикуваш твоя програма, идеи и концепции за развитие на студентската общност и Студентски съвет, да влизаш в лекции и с позволението на преподавател да се представиш накратко на студентите и да ги помолиш за тяхната подкрепа, въобще всяко едно нещо, което сметнеш за удачно, което не нарушава обществените правила, ред, спокойствие. В този период нямаш право да влизаш в лична разправа, конфликт или спор с друг кандидат за студентски представител, но по ваша преценка можете да се обедините и да се подкрепяте по време на агитационния период.

# **Как става самото гласуване?**

Гласуването става чрез изборни бюлетини. Нея гласоподавателят получава когато член на Комисия „Избори“ удостовери самоличността на гласоподавателя и неговия редовен студентски или докторантски статут. Подписва се срещу своето име в книгата на студенти и докторанти на Нов български университет и взима бюлетината с изписаните име, фамилия и факултетен номер кандидати за студентски представители. На бюлетината слага тик или хикс в празната кутията след името на своя фаворит. Тъй като не разполагаме със специална стаичка за гласуване, действието следва да се извърши в непосредствена близост до дежурните членове на Комисия „Избори“ и под тяхното наблюдение. На всеки един гласоподавател, който излезе от полезрението на членовете на Комисия „Избори“, ще му бъде отнета бюлетината и анулиран гласа. Най-подходящият и най-легитимен вариант за тази цел е самият край на изборния щанд (маса), където ще бъде поставена запечатаната кутия с бюлетини и където ще имаш осигурено необходимото пространство за спокойно гласуване. Стига Комисия „Избори“ да те вижда, то ограничение във времето, за което трябва да гласуваш, не е налице. Членовете на Комисия „Избори“ отправят гореща молба да не се разсейвате в този момент, да действате експедитивно и да не се мотаете излишно.

# **Кога ще могат колегите да ме подкрепят?**

Подкрепа (гласове) ще можеш да трупаш по време работното време на Комисия „Избори“ в тридневния изборен период, което ще бъде всеки един от тези дни между 10:00 и 18:00 часа. Минута по-рано или минута по-късно от уреченото време няма да се приемат бюлетини. Припомняме, изборните дни са 28, 29 и 30 май 2018 година, а мястото ще бъде първи корпус на Нов български университет, точно пред отдел „Студенти“.

# **Какъв е минимумът гласове, който трябва да събера?**

Съгласно устава на Студентски съвет, който ти вече в този момент трябва да си прочел, ще знаеш, че всеки един кандидат за студентски представител трябва да събере поне пет гласа. Ако даденият кандидат събере по-малко от пет, то след преброяването на бюлетините след изборите неговата кандидатурата ще бъде отхвърлена. Ако даденият кандидат събере повече от пет гласа, то толкова по-добре за него и толкова по-вероятно да бъде избран. Не забравяй, че е възможно да попаднеш в битка за едно място с много други кандидати, като кандидатурата на този с най-много гласове ще бъде одобрена.

# **Има ли ограничение в броя колеги, които могат да ме подкрепят?**

Не, няма никакви ограничения. Както стана ясно в отговора на горния въпрос, трябва да събереш минимум пет гласа. От там насетне колкото повече гласове събереш, толкова по-добре за теб и толкова по-големи шансове има да сполучиш да бъдеш избран за студентски представител.

# **Каква позиция бих могъл да заема в органа?**

На този въпрос можеш да си отговориш като се запознаеш с устава на Студентски съвет и като видиш коя длъжност и отговорност е по силите ти, коя е свободна или да предложиш твоята идея за създаване на нова.

# **Мога ли да се откажа в последствие?**

Да, имаш право да се откажеш по всяко ведно време като подадеш своята оставка на Общо събрание на Студентски съвет. Разбира се, това е много сериозно решение, което трябва да обосновеш официално преди всички твои колеги. Но защо да се стига до тук? Помисли повторно!

# **Къде мога да намеря повече информация?**

Повече информация можеш да намериш в сайта на университета или в секцията на Студентски съвет в сайта, която можеш да откриеш на уеб адрес: <https://nbu.bg/bg/students/studentski-syvet>. Повече информация можеш да изискаш по всяко едно време, като се свържеш със Студентски съвет или със студентски представител по твой избор. Контактите на Студентски съвет можеш да намериш малко по-надолу в документа.

# **Как да се свържа с Комисия „Избори“?**

Единственият официален начин за комуникация с Комисия „Избори“ е по имейл. Имейлът на Комисия „Избори“ е: nbuizbori2018@gmail.com. Изборните комисии се създават малко преди изборите и се саморазпускат след оповестяването на резултатите. В този период можеш да пишеш по всяко време на комисията и да очакваш отговор всеки един работен ден в рамките на едно денонощие. В случай че поради една или друга причина не можеш да се свържеш с Комисия „Избори“, то обърни се за помощ към директора на отдел „Студенти“ г-жа Елеонора Александрова или към друг консултант от отдела. Можеш да пишеш и на Студентски съвет. Преценката е твоя.

# **Имам и други въпроси и се чудя към кого да се обърна?**

В зависимост от типа на въпросите, можеш да се обърнеш към Комисия „Избори“, към администрацията на университета или към Студентски съвет. Контактите на Комисия „Избори“ можеш да намериш в отговора на горния въпрос. Контактите на отдел „Студенти“ и помощните до него отдели можеш да намериш на следния уеб адрес: <https://www.nbu.bg/bg/students/konsultirane-i-obsluzhvane>. Отдел „Студенти“ можеш да намериш в първи корпус. Контактите на Студентски съвет ще намериш в отговорите на долните въпроси. Можеш да се свържеш и с конкретен студентски представител или с група студентски представители, като отправиш за това молба на имейла на Студентски съвет. Можеш да се свържеш и с твоя тютор (академичен настойник), с програмен секретар, с ръководител на департамент или въобще с когото сметнеш за подходящо. Ако не ти е известен кой от споменатите е твоя тютор, програмен секретар, ръководител на департамент или каквото и който и да било друг, то можеш да се обърнеш към Студентски съвет за помощ и разясняване. Въобще ако не си сигурен в дадена ситуация към кого да се обърнеш или как и кога да го намериш, най-добре се свържи със Студентски съвет. Той ще ти помогне във всяка една ситуация или поне ще го стори давайки най-доброто от себе си. Не се колебай и не губи време, а действай и направо се свържи със Студентски съвет или със споменатите институции, отдели, органи.

# **Кои са социалните, професионални и комуникационни мрежи и канали, които използва Студентски съвет?**

Студентски съвет разполага с официални профили и страници в следните мрежи:

*Facebook* (<https://www.facebook.com/pg/StudentsUnionNBU>);

*LinkedIn* (<https://www.linkedin.com/company/ssnbu/>);

*Instagram* (<https://www.instagram.com/ssnbu/>);

*Twitter* (<https://twitter.com/1ssnbu>);

*YouTube* (<https://www.youtube.com/channel/UCYvtihMrTil_swTLek5Gjdw>);

*Skype* (1ssnbu@gmail.com);

*Google+* (<https://plus.google.com/u/0/108368175136936291746>);

*Tumblr* (<https://1ssnbu.tumblr.com/>);

*Ask.fm* (<https://ask.fm/NBUStudentsCouncil>);

*VKontakte* (<https://vk.com/ssnbu>);

*Vbox7* ([https://www.vbox7.com/user:ssnbu](https://www.vbox7.com/user%3Assnbu)).

Можеш да пишеш на всяка една от тях, по всяка едно време!

# **Кога и къде мога да намеря Студентски съвет?**

Студентски съвет има приемно време, което можеш да намериш закачено на вратата на офиса (стая 210Б, етаж 2-ри, корпус I-ви), да намериш онлайн в секцията на органа (<https://nbu.bg/bg/students/studentski-syvet>) или ако случайно никъде не го намираш, то напише имейл на Студентски съвет, в който да попитай за приемно време или за ден и час, в които можеш да се видиш и консултираш със студентски представител. Можеш да пишеш и в някоя от изброените по-горе мрежи. Можеш и да напишеш хартиено запитване, писмо или каквото ти прецениш, което в спешен случай да пъхнеш под вратата на офиса или да пуснеш в пощата на Студентски съвет, която съвсем скоро ще бъде закачане на вратата на офиса.

# **Какви са контактите на Студентски съвет?**

Официалният имейл на Студентски съвет е: studentcouncil@nbu.bg. Можеш да пишеш и на имейл 1ssnbu@gmail.com, който е вторият официален имейл на органа. Наземният офис телефон на е: *+359 2 8110 210*. До Студентски съвет можеш да достигнеш и като използваш опцията „*Alarm@Студентски съвет*“. Тя се намира в Moodle и от нея може да се възползва всеки един студент, като за целта трябва да е влезнал в профила си. В последствие, опцията ще му се падне горе вдясно, точно под полето с неговото име. Както стана дума в горния в отговор, друг възможен вариант е да оставиш съобщение в пощата на Студентски съвет, която както стана ясно, съвсем скоро ще бъде сложена на вратата на офиса ни. Разбира се, Студентски съвет може да бъде достигнат и в социалните, професионални и комуникационни мрежи и канали, които бяха споменати в по-горния отговор. Не губи време, пиши и попитай Студентски съвет! Той знае!

# **Дали ще бъде аз полезен на Студентски съвет?**

Без никакво значение от твоите възраст, опит, специалност, курс, политически възгледи, житейски принципи, ти имаш място в Студентски съвет и със сигурност ще му бъдеш полезен! В момента 11 студентски представители изнемогват в своята дейност и така не успяват да задвижат на пълни обороти големия потенциал и възможности на Студентски съвет. Присъедини се към тях, бъди полезен с твоите знания и опит, изкажи твоето мнение и помогни структурата да бъде максимално полезна и ефективна в дейността си и да бъде в помощ на всички студенти на Нов български университет.

# **Необходимо ли е нещо друго?**

Освен написаното в този документ и в правилата на Студентски съвет, всичко друго е пожелание. Студентски съвет ти препоръчва да си оформиш програма или просто набор идеи, концепции, каузи, които са ти интересни, важни, или които просто държиш да реализираш по време на твоя престой в структурата. Така чрез твоите идеи, програма, възгледи, цели, ти ще станеш по-разпознаваем и по-ясен в намеренията ти, което ще спомогне екипната работа и ефективност на Студентски съвет. Подобни документи биха ти помогнали да си осигуриш повече подкрепа и последователи, които да ти помогнат да станеш студентски представител. Всички тези и множеството други подобни възможности, са изцяло по твой избор. Бъди активен, бъди деен и дръж съдбата си в твоите ръце!

# **Изисква ли се нещо друго и има ли нещо друго, което трябва да знам?**

Не, но както Студентски съвет, така и Нов български университет биха ти били благодарни и признателни ти ако помогнеш с разпространяването на новината и информацията за частичните избори, сред колкото се може повече твои колеги и студенти на Нов български университет. Ако ти самият не смяташ да се кандидатстваш, то предложи възможността на твой колега или на друг студент, като изпратиш имейл на Комисия „Избори“, в който го номинираш. Обоснови накратко твоята номинация и остави контактите на номинирания колега, така че член на Комисия „Избори“ да се свърже с него и да му представи необходимата информация и страхотната възможност да стане студентски представител в Студентски съвет. По твоя преценка, твоята самоличност може да бъде запазена в тайна. Не пропускай тази уникално възможност и стани част от Студентски съвет на Нов български университет. Покажи, че можеш!

# Благодарим за разбирането и за отделеното време и внимание!

Оставаме на пълно разположение!

**Проектът е изготвен съвместно с Комисия „Избори“ (2018).**

**Поздрави и с уважение,**

**Студентски съвет на Нов български университет,**

**Комисия „Избори“ на Студентски съвет на Нов български университет.**

 **07.05.2018 г.**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Copyright © 2018 **New Bulgarian University Students' Council**. All rights reserved.

Авторски права © 2018 **Студентски съвет към Нов български университет**. Всички права запазени.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**